În primul tur preliminar, FCSB are garantat statutul de cap de serie, iar printre cei mai dificili adversari pe care îi poate întâlni, în funcție de coeficient, se numără Dinamo Batumi (Georgia) sau NK Celje (Slovenia). Campioana României va fi probabil favorită certă pentru accederea în turul secund preliminar, unde nu va mai fi cap de serie.
FCSB poate da peste nume grele în turul 2, precum Dinamo Zagreb, PAOK Salonic, Ferencvaros sau Qarabag, însă și campioana României este văzută drept o adversară redutabilă, chiar dacă nu va face parte din urna capilor de serie.
„Pe lista celor mai periculoase adversare pentru APOEL se numără o echipă antrenată chiar de un cipriot, Elias Charalambous. FCSB a câștigat confortabil și în mare stil campionatul din România, iar acum visează la grupele Champions League. E o echipă puternică care trebuie evitată”, scriu jurnaliștii ciprioți de la Kerkida.
Un duel cu FCSB în turul 2 preliminar UCL nu este văzut cu ochi buni nici în Cehia. Jurnaliștii de la Idnes o numesc pe campioana României un adversar „incomod” și speră ca Sparta Praga va reuși să o evite la tragerea la sorți. „Fotbaliștii Spartei, care sunt noii campioni ai Cehiei, vor intra în turul 2 preliminar din Liga Campionilor, pe 23 sau 24 iulie, la trei zile după startul noului sezon. Cel mai dificil adversar al Spartei ar putea fi campioana din Polonia sau binecunoscutul club românesc FCSB, ambele fiind niște echipe incomode”, a scris presa din Cehia.
APOEL și Sparta Praga vor începe preliminariile Ligii Campionilor din turul 2. În urna capilor de serie își mai au asigurate acum pozițiile Dinamo Zagreb, PAOK Salonic, Maccabi Tel Aviv, Bodo/Glimt și Malmo.
În primul tur preliminar UCL vor participa 30 de echipe, toate campioane în țările lor. FCSB se va afla în urna capilor de serie și își cunoaște 13 dintre cele 15 posibile adversare.
Doar două țări cu reprezentantă în turul 1 preliminar UCL nu și-au stabilit campioana: Albania, unde finala pentru titlu se dă între Partizani și Egnatia, și Armenia, unde primele două clasate Noah și Pyunik sunt separate de un singur punct cu două etape rămase.
Cea mai recentă campioană s-a stabilit în Bosnia și Herțegovina. Borac Banja Luka a câștigat matematic titlul după o victorie în penultima etapă împotriva lui Igman Konjic, scor 4-3. Campioana Bosniei trebuie să aștepte definitivarea listei pentru a afla dacă se va afla în urna capilor de serie sau nu.